钦定古今图书集成/理学汇编/字学典/第083卷 > 《宋陈思书苑菁华》 > 《掠势第六》
## 钦定古今图书集成/理学汇编/字学典/第083卷 > 《宋陈思书苑菁华》 > 《掠势第六》

掠者，拂掠须迅，其锋左出而欲利。又云：“微曲而下笔，
心至卷处。”《口诀》云：“撇过谓之掠。”借于策势，以轻驻锋，
右揭其腕，加以迅出，势旋于左。法在涩而劲，意欲畅
而婉，迟留则伤于缓滞。夫侧锋左出谓之掠。

问曰：“掠，一名分发，今称为掠，何也？”

论曰：掠迺徐疾有准，随手遣锋，自左出取劲险尽而
为节。发则一出，运用无的，故掠之精旨可守矣。夫掠
之笔趣，意欲留而必劲。又孙过庭《书谱》云：“遣不常速。”
明矣。《笔诀》云：“从策笔下左出而锋利不坠则自然佳。”